Document ID: 32005D0624

KOMISSION PÄÄTÖS,
tehty 22 päivänä elokuuta 2005,
poikkeuksen myöntämisestä sianlihan merkitsemisen ja sianlihan myöhemmän käytön osalta tietyillä afrikkalaisen sikaruton valvontavyöhykkeellä sijaitsevilla tiloilla Sardiniassa, Italiassa
(tiedoksiannettu numerolla K(2005) 3161)
(Ainoastaan italiankielinen teksti on todistusvoimainen)
(2005/624/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon erityissäännöksistä afrikkalaisen sikaruton torjumiseksi ja direktiivin 92/119/ETY muuttamisesta Teschenin taudin ja afrikkalaisen sikaruton osalta 27 päivänä kesäkuuta 2002 annetun neuvoston direktiivin 2002/60/EY (1) ja erityisesti sen 11 artiklan 1 kohdan f alakohdan,
sekä katsoo seuraavaa:
(1)
Vastauksena afrikkalaisen sikaruton esiintymiseen Sardinian alueella Italiassa komissio hyväksyi 2 päivänä toukokuuta 2005 päätöksen 2005/363/EY (2) suojatoimenpiteistä afrikkalaista sikaruttoa vastaan Sardiniassa, Italiassa.
(2)
Afrikkalaisen sikaruton tautitapauksia esiintyy Sardiniassa edelleen, mistä syystä Italia toteuttaa direktiivin 2002/60/EY mukaisia toimia taudin torjumiseksi.
(3)
Direktiivissä 2002/60/EY säädetään, että toimivaltaisen viranomaisen on heti, kun afrikkalainen sikarutto on virallisesti diagnosoitu tilalla olevissa sioissa, muodostettava suojavyöhyke, joka ulottuu vähintään 3 kilometrin säteelle taudinpurkauksesta ja joka sisältyy vähintään 10 kilometrin säteelle ulottuvaan valvontavyöhykkeeseen.
(4)
Lisäksi kyseisessä direktiivissä säädetään, että sikoja ei saa siirtää tilalta, jolla niitä pidetään (jäljempänä ’alkuperätila’), vähintään 40 päivään, kun tila sijaitsee suojavyöhykkeellä, ja vähintään 30 päivään, kun tila sijaitsee valvontavyöhykkeellä, alustavien puhdistus-, desinfiointi- ja tarvittaessa hyönteistentorjuntatoimien saattamisesta päätökseen tartunnan saaneella tilalla. Näiden ajanjaksojen jälkeen toimivaltaiset viranomaiset voivat sallia sikojen siirtämisen alkuperätilalta teurastamoon, jos tietyt edellytykset täyttyvät. Erityisesti näistä sioista saatu tuore liha on prosessoitava tai merkittävä erityismerkinnällä sekä jatkokäsiteltävä myöhemmin.
(5)
Direktiivissä 2002/60/EY säädetään, että jäsenvaltiolle voidaan pyynnöstä myöntää poikkeus kyseisistä edellytyksistä, jos jäsenvaltio toimittaa asianmukaiset perustelut.
(6)
Afrikkalaisen sikaruton taudinpurkaus vahvistettiin Anelan kunnassa Sardiniassa 25 päivänä toukokuuta 2005. Toimivaltainen viranomainen muodosti välittömästi suojavyöhykkeen, joka ulottuu vähintään 3 kilometrin säteelle taudinpurkauksesta ja joka sisältyy vähintään 10 kilometrin säteelle ulottuvaan valvontavyöhykkeeseen. Toinen taudinpurkaus vahvistettiin 10 päivänä kesäkuuta 2005 Bultein kunnassa sijaitsevalla suojavyöhykkeellä.
(7)
Italian viranomaiset ovat pyytäneet komissiolta lupaa poiketa säännöksestä, joka koskee tuoreen lihan merkitsemistä erityismerkinnällä, ja edellytyksestä, jonka mukaan valvontavyöhykkeellä sijaitsevalta tilalta peräisin oleva tuore liha on prosessoitava. Pyyntö perusteltiin osoittamalla, että prosessoidulle lihalle on erittäin vaikeaa löytää markkinat ja että sikojen hyvinvointia ei voida taata tiloilla, joilla sikoja ei teurasteta kohtuullisessa ajassa, ja että tällaiseen poikkeukseen liittyvä eläinten terveydelle aiheutuva lisäriski jää hyvin pieneksi, jos samanaikaisesti toteutetaan erityisiä taudintorjuntatoimia. Siksi on asianmukaista säätää, että valvontavyöhykkeellä sijaitsevilta tiloilta peräisin olevaa sianlihaa ei tarvitse tietyissä olosuhteissa prosessoida, merkitä erityismerkinnällä eikä jälkikäsitellä myöhemmin. Afrikkalaisen sikaruton esiintymisen ja kaikenlaisen leviämisriskin estämiseksi on myös säädettävä alkuperätilaa ja sikojen siirtämistä koskevista lisätoimenpiteistä.
(8)
Tarkastus- ja näytteenottomenettelyissä, jotka koskevat sikojen siirtämistä valvontavyöhykkeellä sijaitsevalta tilalta teurastamoon, on noudatettava tarkasti taudinmäärityskäsikirjaa (3). Direktiivin 2002/60/EY 11 artiklan 4 kohdassa säädettyä poikkeusta sovellettaessa noudatetaan taudinmäärityskäsikirjan liitteen IV lukua.
(9)
Lisäksi on asianmukaista säätää, että sianliha, sianlihatuotteet ja kaikki muut tuotteet, joiden sisältämä liha on saatu sioista sellaiselta tilalta, jolle on myönnetty poikkeus, merkitään päätöksessä 2005/363/EY säädetyllä erityismerkinnällä sen varmistamiseksi, ettei tällaista sianlihaa, tällaisia sianlihatuotteita tai muita tuotteita, jotka sisältävät sianlihaa, lähetetä Sardiniasta ja että tällainen sianliha ja tällaiset tuotteet voidaan jäljittää.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde ja soveltamisala
Tässä päätöksessä säädetään poikkeuksen myöntämisestä edellytykseen, joka koskee Sardinian alueella Italiassa afrikkalaisen sikaruton taudinpurkauksen ympärille muodostetulla valvontavyöhykkeellä sijaitsevilla tiloilla olevista sioista saadun tuoreen lihan prosessointia - kyseinen valvontavyöhyke muodostettiin, kun afrikkalaisen sikaruton esiintyminen diagnosoitiin virallisesti Anelan kunnassa 25 päivänä toukokuuta 2005 ja Bultein kunnassa 10 päivänä kesäkuuta 2005.
2 artikla
Määritelmät
Tässä päätöksessä sovelletaan direktiivin 2002/60/EY 2 artiklassa ja päätöksen 2005/363/EY 2 artiklassa esitettyjä määritelmiä.
3 artikla
Direktiivin 2002/60/EY 10 artiklan 3 kohdan f alakohdan neljättä luetelmakohtaa koskeva poikkeus
Toimivaltainen viranomainen voi sallia, että niistä sioista saatua tuoretta lihaa, jotka on kuljetettu suoraan teurastamoon direktiivin 2002/60/EY 11 artiklan 1 kohdan f alakohdan mukaan, ei prosessoida kyseisen direktiivin 10 artiklan 3 kohdan f alakohdan neljännen luetelmakohdan mukaisesti, jos seuraavat ehdot täyttyvät:
a)
Alkuperätila täyttää 4 artiklan vaatimukset.
b)
Sikojen siirtäminen täyttää kaikki asiaankuuluvat vaatimukset, joista säädetään direktiivissä 2002/60/EY ja erityisesti sen 11 artiklan 1 kohdan f alakohdassa ja 4 kohdassa ja jotka koskevat 30 tai 21 päivän ajanjaksoa, joka alkaa tartunnan saaneen tilan alustavien puhdistus-, desinfiointi- ja tarvittaessa hyönteistentorjuntatoimien saattamisesta päätökseen ja jonka aikana sikoja ei saa siirtää alkuperätilalta muualle.
c)
Sianliha, sianlihatuotteet ja muut sianlihaa sisältävät tuotteet, jotka on saatu tällaisista sioista, merkitään terveys- tai tunnistusmerkillä, josta säädetään päätöksen 2005/363/EY 4 artiklassa.
4 artikla
Alkuperätilaa koskevat vaatimukset
Edellä 3 artiklassa tarkoitetun alkuperätilan on täytettävä seuraavat vaatimukset:
a)
Alkuperätila ei saa sijaita suojavyöhykkeellä, joka on muodostettu afrikkalaisen sikaruton taudinpurkauksen johdosta.
b)
Alkuperätilalla on pantu täytäntöön komission päätöksellä 2005/362/EY (4) hyväksytyssä hävittämissuunnitelmassa tarkoitetut asianmukaiset bioturvallisuustoimet afrikkalaisen sikaruton esiintymisen torjumiseksi ja itsevalvontaohjelma taudin osoittamiseksi, ja toimivaltainen viranomainen hyväksyy ne ennen kuin afrikkalaisen sikaruton taudinpurkauksen ympärille muodostetaan valvontavyöhyke, jolla tila sijaitsee.
c)
Alkuperätilalla ei ole diagnosoitu afrikkalaisen sikaruton tautitapauksia vähintään kahteen vuoteen ennen sikojen lähettämistä kyseiseltä tilalta.
5 artikla
Komissiolle ja muille jäsenvaltioille tiedottaminen
Italian on ilmoitettava komissiolle ja muille jäsenvaltioille tämän päätöksen tekopäivästä alkaen joka kuukausi kaikista tämän päätöksen soveltamista koskevista asiaankuuluvista tiedoista.
6 artikla
Soveltaminen
Tätä päätöstä sovelletaan 30 päivään syyskuuta 2005.
7 artikla
Osoitus
Tämä päätös on osoitettu Italian tasavallalle.
Tehty Brysselissä 22 päivänä elokuuta 2005.

Labels: 17
0
6
18
15